**Sajtóközlemény**

**Kiadja**: Budapesti Metropolitan Egyetem   
Budapest, 2021-09-08

**A Metropolitan hallgatóinak startup ötletével elköszönhetnénk a hőpapír alapú blokkoktól**

**Egy Metropolitan-hallgatókat tartalmazó csapat is bejutott a legjobb tíz projekt közé Magyarország első felsőoktatási szintű startup kurzusán. A Hungarian Startup University Program (HSUP) keretében kitalált megoldás megreformálhatja a vásárlások papírblokkokon alapuló rendszerét. A kétféléves egyetemközi kurzus a Metropolitan Egyetem hallgatói számára szeptembertől újra elérhető.**

A Hungarian Startup University Program (HSUP) e-learning kurzus, melynek keretében a diákok megismerik az innovatív gondolkodásmódot és a startupvilágot, illetve a vállalatépítéssel kapcsolatos gyakorlati tudást is elsajátíthatják, vállalkozói készségeik és kompetenciáik fejlődését pedig interaktív tesztekkel követhetik. A hallgatók a kurzus során a Nemzeti Kutatási, Fejlesztési és Innovációs Hivatal (NKFIH) anyagi támogatásával vállalkozási ötletükön dolgozhatnak, amelyet a második félév végén a befektetők előtti versenyen, a Demo Day-en is bemutatnak.

A 2020-ban indult első kurzuson az ország 21 különböző egyeteméről több mint kétezer diák összesen száz ötlet megvalósításán dolgozott együtt. Az első két félévet záró augusztusi versenyen a Metropolitan hallgatóit – Elek-Gonda Juditot, Chinorányi Katát és Simor Krisztiánt – tartalmazó csapat is megmérette magát a Demo Day-en. A program a Metropolitan Egyetemen szeptemberben ismét elindul, az alap- és mesterképzéseken résztvevő hallgatók speciálkollégiumként vehetik fel. Ez azt jelenti, hogy az e-learning tananyag mellett egy tapasztalt Metropolitan-oktató, mentor is segíti felkészülésüket. A kurzus szabadon választható tárgyként érhető el: félévenként 3 kredites, de díjmentes formában.

*„A Metropolitan Egyetemen arra törekszünk, hogy hallgatóink olyan gyakorlati tudásra és tapasztalatra tegyenek szert, amely folyamatosan hozzájárul személyes márkájuk építéséhez, és már az egyetem elvégzésekor versenyelőnyt jelent számukra* – Prof.Dr. Bachmann Bálint a Metropolitan Egyetem rektora – *Örülünk, hogy a HSUP-program visszaigazolta ezt a megközelítésünket. Büszkék vagyunk a döntőbe jutott csapatunkra, és gratulálunk minden résztvevőnek.”*

A HSUP verseny döntőjébe jutott projekt az E-Slip elektronikus bizonylatkezelő rendszer, amely használatával a vásárlás során a pénztárgép – NFC technológia segítségével – papírblokk kiadása helyett egyenesen az okostelefonunkra küldené a bizonylatot. A blokkok rendszerezhetőek és szükség esetén – például garancia érvényesítéséhez – visszakereshetőek lennének. A rendszer a blokkokon szereplő adatok alapján pénzügyi elemzéseket készítene a felhasználó számára havi költéseiről, az így gyűjtött adatok személyre szabott promóciókhoz, big data elemzésekhez is használhatóak lennének. Az alkalmazás hozzájárulhatna a vegyszeres kezelés miatt nem újrahasznosítható, jelentős mennyiségű papírhulladék csökkentéséhez is.

A Metropolitan hallgatói számos más érdekes, piaci potenciállal rendelkező projektet dolgoztak ki, a helyszínre kiszálló vállalkozók időpont-optimalizáló rendszerétől a borok Shazamján vagy a gyerekek számára az optimális sportágat kiválasztó alkalmazáson keresztül a termelőket a vásárlóval összekötő országos portálig.

A HSUP kurzus ebben a tanévben is elérhető lesz a Metropolitan Egyetemen. A Hungarian Startup University Program által készített videó itt érhető el: <https://www.facebook.com/watch/?v=374865860937510>

***A Budapesti Metropolitan Egyetemről***

A Budapesti Metropolitan Egyetem (METU) Magyarország legnagyobb magánkézben lévő felsőoktatási intézménye. A METU-n 2 karon, 4 fő képzési területen folyik képzés: kommunikáció, üzlet, turizmus és művészet. A folyamatosan bővülő magyar és angol nyelvű kínálatban jelenleg 32 alapszak, 34 mesterszak, 15 szakirányú továbbképzés és 7 felsőoktatási szakképzés közül választhatnak az egyetem iránt érdeklődők. A Metropolitannek jelenleg több mint 7000 hallgatója van, közel 900 külföldi diákkal a világ 110 országából.    
Az intézmény 2001 óta meghatározó és dinamikusan fejlődő szereplője a hazai felsőoktatásnak és immár a kelet-közép európai régiónak is. Jelenleg 5 kontinensen, közel 200 külföldi intézménnyel tart fenn partneri kapcsolatot.

2020-ban új kategóriát vezetett be az egyetem; az *Alkotóegyetem* egyaránt utal a piacon egyedülálló portfólió alapú képzési módszerre, az egyetem szakmai küldetésére és a METU hallgatói és oktatói közegének egyik leghangsúlyosabb jellemzőjére is. Az alkotóegyetem-koncepcióhoz vezető út egyik legfontosabb lépése a myBRAND portfólió alapú oktatási módszer 2018-as bevezetése volt.

A METU myBRAND oktatási módszertanával hazánkban elsőként alakította át oktatási modelljét a nemzetközi felsőoktatási trendekhez illeszkedő portfólió alapú képzési rendszerré. Oktatása folyamatosan megújuló módszerekre épül, amelyet nemzetközi tapasztalattal rendelkező oktatók és inspiratív, innovatív környezet támogat, ezzel felkészítve a hallgatókat a változó munkaerőpiaci igényekre hazai és nemzetközi szinten egyaránt.